La începutul lunii martie începe seria ultimelor 3 runde din sezonul regulat din Liga 3-a. Fiecare din cele 10 serii de Liga 3 se va împărți la final în play-off (4 echipe) și play-out (6 echipe). În caz de egalitate de puncte, primul criteriu de departajare îl reprezintă rezultatele directe.
Play-off-ul se va juca în format tur-retur-tur, cu un total de 9 etape (pe baza tabelei Berger de 4). Play-out-ul se va juca în format tur-retur, 10 etape (pe baza tabelei Berger de 6).
Locul din clasament final al sezonului regulat va da ordinea în tabela Berger corespunzătoare play-off-ului / play-out-ului.
Seria 1. Miroslava, Vaslui și FC Bacău sunt în cărți
În singura serie incompletă, de 9 echipe față de 10 în restul, CSM Bacău (25p) e deja în play-off, câtă vreme CSM Vaslui, prima echipă sub linia de play-off în acest moment, are 18 puncte dar doar două meciuri rămase de disputat. Și Bucovina Rădăuți, cu 23 de puncte, și Foresta Suceava, cu 21 de puncte și trei meciuri de jucat, sunt cu un pas în faza superioară.
Știința Miroslava, locul 4 acum, ultimul de play-off, are 19 puncte, cu unul peste CSM Vaslui, în vreme ce ACS FC Bacău are doar 15 puncte, dar un meci în plus de jucat față de cele două formații.
Seria 2. Final de foc pentru un careu cu dueluri directe
Metalul Buzău și CSM Focșani sunt deja sigure de play-off. În vreme ce 4 formații se bat cu șanse reale pentru celelalte două poziții, clasamentul fiind acum:
3. Sporting Liești (26p)
4. CSM Râmnicu Sărat (25p)
5. Unirea Braniștea (23p)
6. Dacia Unirea Brăila (22p).
Iar în penultima etapă se joacă CSM Râmnicu Sărat vs Unirea Braniștea, pe când în ultima rundă e programat Sporting Liești vs Dacia Unirea Brăila.
Seria 3. Recolta Gheorghe Doja speră la o minune
CS Afumați și Dunărea Călărași sunt deja în play-off, iar Agricola Borcea e cu 7 puncte avans față de prima echipă sub linie, cu trei etape înainte de final, așadar cu șanse uriașe pentru același parcurs.
LPS HD Clinceni are 26 de puncte, pe locul 4, iar singura urmăritoare pentru ea e Recolta Gheorghe Doja, 20 de puncte. O singură victorie în oricare din cele 3 runde e suficientă ilfovenilor pentru calificare. Pentru că, la egalitate de puncte, în cazul în care ialomițenii înving pe linie, au avantajul rezultatelor directe: 4-3 acasă și 2-2 în deplasare.
Seria 4. Un loc e sigur în joc, patru echipe se luptă.
CS Dinamo București și CS Blejoi sunt deja calificate matematic în play-off. SC Popești-Leordeni are 7 puncte față de prima echipă sub linie, FC Pucioasa, și meci direct în penultima etapă, pe terenul ilfovenilor, așadar e mare favorită la play-off.
Patru echipe se luptă pentru ultima poziție spre faza superioară, clasamentul la zi fiind:
4. Dunărea Giurgiu (22p)
5. FC Pucioasa (21p)
6. Flacăra Moreni (19p)
7. CSO Plopeni (18p)
Seria 5. Trei etape nebune cu 5 formații angrenate
O serie tare imprevizibilă, unde nimeni nu e încă sigur de locul în play-off! Cinci formații au șanse considerabile să ocupe cele patru locuri visate, iată cum arată topul la zi:
1. Olimpic Zărnești (33p)
2. AFC Câmpulung-Muscel 2022 (33p)
3. Olimpic Cetate Râșnov (32p)
4. AFC Odorheiu Secuiesc (28p)
5. ACS Kids Tâmpa Brașov (26p)
În prima etapă din 2024 avem duelul Zărnești vs Râșnov, în penultima etapă se joacă Odorheiu Secuiesc – Râșnov iar în ultima rundă, Zărnești vs Odorheiu Secuiesc!
Seria 6. O certitudine și cam patru trupe cu șanse reale
Doar CSM Cetatea Turnu Măgurele e calificată matematic în play-off. Cu șanse reale se luptă alte 5 formații pentru celelalte 3 poziții, dar Sporting Roșiori are nevoie de parcurs perfect în cele trei runde și de… noroc.
2. SCM Râmnicu Vâlcea (28p)
3. Viitorul Dăești (28p)
4. Vedița Colonești (26p)
5. Flacăra Horezu (23p)
6. Sporting Roșiori (19p)
Seria 7. Prima etapă poate decide multe
Doar Universitatea Craiova II, locul 5 acum cu 24 puncte, are șanse reale să încurce calculele primelor 4 clasate la zi. E la 8 puncte de CSM Deva, la 7 puncte de Ghiroda și Giarmata Vii și de ACSO Filiași, dar la numai 3 puncte în spatele celor de la Viitorul Șimian.
Iar prima etapă din 2024 programează meciul direct, la Șimian, între Viitorul și echipa secundă a Științei. Un succes al oaspeților aprinde tare lupta pentru play-off.
Seria 8. Banatul fierbe încă din prima etapă a anului
FC Bihor Oradea e deja în play-off, iar cinci alte echipe se bat pe cele trei locuri rămase disponibile, cu șanse diferite, firește.
Șoimii Lipova, locul 6 cu 23 de puncte, primește acasă în prima etapă pe Progresul Pecica, locul 4, ultimul de play-off, 28 de puncte. Un succes al gazdelor aduce și mai multă intensitate pe ultimele etape!
Poli Timișoara și CS Peciu Nou, locurile 2 și 3, au câte 30 de puncte și stau doar relativ liniștite. Mai ales că Peciu Nou merge în prima etapă în deplasare la Phoenix Buziaș. Adică locul 5, cu 28 de puncte
Seria 9. Șanse la play-off până la locul 7
Gloria Bistrița-Năsăud e matematic în play-off, iar ACS Mediaș poate rata doar printr-o prăbușire istorică în ultimele etape același deznodământ. E la 7 puncte avans de locul 5 iar unul din cele trei meciuri rămase de disputat e totuși la Industria Galda, penultimul loc.
Lupta e însă deschisă. Pentru că 5 formații se luptă pentru cele două locuri total disponibile. Iată ierarhia acum:
3. Unirea Ungheni (27p)
4. Universitar din Alba Iulia (24p)
5. ACS Tg. Mureș 1898 (23p)
6. CSM Unirea Alba Iulia (22p)
7. Metalurgistul Cugir (20p)
Seria 10. Până și Sănătatea speră, pe traseul propriu.
Doar SCM Zalău e calificată deja în play-off. Dar și CSM Olimpia Satu Mare, cu avans de 8 puncte față de locul 5, primul sub linie, se poate considera practic laureată a sezonului regulat, o singură victorie în cele trei etape îi e suficientă pentru play-off.
Interesant e însă că nu mai puțin de 6 echipe au șanse bune la celelalte două locuri care duc în faza superioară. Asta pentru că Sănătatea Cluj are un program accesibil în teorie: două meciuri consecutive pe teren propriu, cu Crișul Sântandrei și CSM Sighetu Marmației, apoi deplasare la codașa seriei, Minaur Baia Mare!
3. Lotus Băile Felix (23p)
4. Crișul Sântandrei (21p)
5. CSM Sighetu Marmației (21p)
6. Victoria Carei (20p)
7. Minerul Ocna Dej (17p)
8. Sănătatea Cluj (15p)